Ritratti: FB.com .td_uid_2_6055e3eaad022_rand.td-a-rec-img{text-align:left}.td_uid_2_6055e3eaad022_rand.td-a-rec-img img{margin:0 auto 0 0} L-attakk li għamel Dr Alex Agius Saliba l-MEP tal-Partit Laburista fuq Roberta Metsola u David Casa, sħabu fil-Parlament Ewropew, huwa għal kollox barra minn loku. Juri li kif ktibt kemm-il darba, li hawn ħafna Maltin li għalkemm daħlu fl-Ewropa għadhom ma assimilawx il-valuri Ewropej. Il-Parlament Ewropew huwa l-unika istituzzjoni mtella' mill-popli kollha fl-Unjoni Ewropea u għandu kull dritt li jiddiskuti dak li jiġi maqbul mir-rappreżentanti tiegħu. Ir-raġuni prinċipali li ta l-MEP Laburista hija għal kollox banali. Qal li kulħadd fl-Ewropa huwa ffukat fuq il-pandemija, meta fl-istess ħin il-Parlament Malti qed jiffoka fuq liġi li se tbiddel għal kollox id-drittijiet fundamentali tal-Maltin li jidhru fil-Qorti, wara li ssir akkuża kontrihom u mhux quddiem is-superjuri tagħhom. Agius Saliba bħal ħafna Laburisti għadhom ma fehmux li l-Parlament Ewropew huwa tagħna wkoll. U għalkemm Alfred Sant kien qabbel il-preżenza ta' sitt membri Maltin fi Brussell mal-makku, spiċċa hu stess b'dak l-istess status. Tant aħna makku li diversi Maltin kemm Laburisti kif ukoll Nazzjonalisti, għamlulna unur mhux biss f'xogħolhom iżda wkoll fil-pożizzjonijiet li rnexxielhom jilħqu fl-istess Parlament. Kif jista' Agius Saliba jirreferi għal proposta ta' dibattitu fil-Parlament Ewropew bħala attakk kontra Malta? L-attakk kontra Malta kien sar meta nqatlet ġurnalista li kienet tiddefendi l-valuri Ewropej u kontra l-immanuvrar tal-Gvern ta' Joseph Muscat u li kompla taħt Robert Abela biex jintemmu l-investigazzjonijiet illum qabel għada, meta qed insiru nafu ta' kuljum kemm għadna ma nafux. U billi Agius Saliba jirrepeti bħall-pappagall li l-istituzzjonijiet qed jaħdmu, ma jfissirx li din hija r-realtà, xi wħud qed jaħdmu bis-sulluzzu. L-argument li ma għandhiex issir diskussjoni għax qed jinstama' l-każ fil-Qorti huwa wieħed bażwi. Il-każ tal-qtil ta' Daphne se jieħu s-snin, allura nimmutaw lil kulħadd għal snin sħaħ? Il-fatt li quddiem il-qrati hemm każi dwar l-abbuż tal-minorenni, se nwaqqfu d-diskussjoni dwar jekk dawn il-każijiet ma misshom qatt jiġu preskritti? F'Malta bħal ħafna pajjiżi oħrajn, il-qrati u l-inkjesti maġisterjali għaddejjin il-ħin kollu b'xi każ jew ieħor, li għandu jsir hu, li s-sistemi ġudizzjarji tagħna jaġġornaw ruħhom biex jagħrfu li qed ngħixu f'dinja ġdida meta d-diskussjoni tibqa għaddejja 'l ħin kollu fuq il-mezzi moderni ta' komunikazzjoni u ħadd ma jista' jwaqqafha. Kif qal tajjeb dan l-aħħar Alfred Sant: "F'Malta, il-pajjiż qed jimxi b'magni qodma, għadna nużaw metodi antiki. Naħsbu li għax qlibna għal metodi diġitali sirna moderni. Il-veru progress hija l-akkontabilità, ir-responsabbiltà u t-trasparenza". Mhux bogħod minn dak li kien wiegħed Joseph Muscat. Twaqqif ta' dibattiti. Isiru fejn isiru, m'għandhom ibeżżgħu lil ħadd ħlief lil dawk li għandhom x'jaħbu. Bilħaqq it-tradituri tal-poplu huma dawk li kkommettaw ir-reati tal-korruzzjoni li kienu wasslu għall-qtil ta' ġurnalista. Jekk veru nemmnu li aħna poplu Ewropew, b'valuri Ewropej, il-Parlament fi Brussell għandu x'jaqsam mat-tajjeb u l-ħażin li jsir f'kull pajjiż tal-Unjoni Ewropea. Iva, hemm diffikultajiet kbar speċjalment fil-pajjiżi li kienu taħt it-tmexxija Komunista għax għad hemm sostenn u ndħil mir-Russja, iżda dak suġġett ieħor. Aguis Saliba wegħedna li se jibqa' jiddefendi l-interessi ta' Malta. Jagħmel sew. Imma fl-interess ta' Malta m'għandux b'għemilu jagħti komfort liċ-ċorma kriminali, politiċi jew le, li mhumiex biss korrotti iżda li anke kkorrompew parti sostanzjali tal-elettorat Malti. .td_uid_3_6055e3eaad214_rand.td-a-rec-img{text-align:left}.td_uid_3_6055e3eaad214_rand.td-a-rec-img img{margin:0 auto 0 0}